เรื่องร้องเรียน (ความปลอดภัย,จราจร,ถนน,ร้องเรียน) วันที่ 2023-07-13 04:13:43 — แขวงจตุจักร เขตจตุจักร กรุงเทพมหานคร
เรียนผู้มีอำนาจหรือหน่วยงานที่เกี่ยวข้อง

เรื่อง แจ้งเรื่องให้ดำเนินการแก้ไขปัญหาการจราจรที่ห้าแยกลาดพร้าวตรงแยกทางร่วมเส้นพหลโยธินขาเข้าที่ถนนลาดพร้าวมาบรรจบกับเส้นพหลโยธินขาเข้า

ความว่าพบว่าในช่วงเช้าและเย็นที่มีการจราจรหนาแน่นมักเกิดอุบัติเหตุบ่อยครั้งเนื่องจากในจุดดังกล่าวซึ่งเป็นทางเชื่อมของถนนทั้งสองเส้น (เส้นลาดพร้าวเชื่อมพหลโยธิน) ถนนเส้นพหลโยธินจะมีระบบการอาณัติสัญญาณ(ไฟเขียวไฟแดง) แก่รถยนต์เพื่อบริหารจัดการการเคลื่อนตัวของรถในบริเวณแยกดังกล่าว แต่ในขณะที่ถนนเส้นลาดพร้าวกลับไม่มีระบบอาณัติสัญญาณ(ไฟเขียวไฟแดง) จึงทำให้รถที่มาจากถนนเส้นลาดพร้าวสามารถวิ่งผ่านแยกได้ตลอดเวลา โดยไม่มีการหยุดรถ เมื่อรถจากถนนพหลโยธินได้ไฟเขียวและต้องการจะเลี้ยวซ้ายเข้าถนนดินแดง หรือตรงไปห้าแยกลาดพร้าวเพื่อสัญจรไปตามเส้นทางต่างๆก็มันจะมีรถยนต์หรือมอเตอร์ไซค์ที่มาจากถนนเส้นลาดพร้าวแทรก/เบียด/ตัดหน้าเสมอ ก่อให้เกิดอุบัติเหตุ บ่อยครั้ง และส่งผลให้การจราจรของถนนทั้งสองเส้นทวีความติดขัดขึ้นไปอีก ซึ่งก่อให้เกิดความสุ่มเสี่ยงในการเกิดอุบัติเหตุของผู้ใช้รถใช้ถนนในบริเวณดังกล่าว และในขณะเดียวกันเมื่อเกิดอุบัติเหตุบ่อยครั้งก็ย่อมก่อให้เกิดความเสียหาย-สูญเสีย และยังเป็นการเพิ่มปัญหาความติดขัดทางจราจรด้วย

จึงทำให้เกิดเป็นข้อสงสัยเคลือบแคลงว่าที่ผ่านมา การที่ กทม.หรือหน่วยงานที่เกี่ยวข้องนั้นมิได้มีการติดตั้งระบบอาณัติสัญญาณบนถนนลาดพร้าว ณ พื้นที่ดังกล่าวถือเป็นความบกพร่องต่อหน้าที่หรือไม่? 

จึงใคร่ขอความกรุณาให้หน่วยงานที่มีส่วนเกี่ยวข้องรีบแก้ไขปัญหาตามที่ได้บรรยายไว้ข้างต้นอย่างมิรอช้า

ขอแสดงความนับถือ